ནང་སྒོས་མི་རིགས་དང་མི་རིགས་བར།རྒྱལ་ཁབ་དང་རྒྱལ་ཁབ་ཕན་ཚུན་གྱི་ནང་རྒྱུས་ལག་མཐིལ་ལ་སྐྱུ་རུ་ར་བཞག་པ་ལྟར་ཇེ་གསལ་དུ་འགྲོ་བའི་དེང་གི་དུས་འདིར་ལོ་རྒྱུས་ཀྱི་ཚིག་གསུམ་མ་ཤེས་ན་གཞན་གྲལ་ནས་ཁ་གྲག་ས་མི་འགྲོ་བའི་ཚད་ཡིན་པ་ངེས་པར་ཤེས་ན་ལེགས།མི་རིགས་ཀྱི་རྣ་འཇོག་གམ་མི་རིགས་ཀྱི་འདུ་ཤེས་ཟེར་བ་འདི་རང་སའི་ཡུལ་ལུང་འགོལ་བོ་ནས་མི་རིགས་ནང་ཁུལ་ལ་བལྟས་ནས་བསྡད་ན་སྐྱེས་ཡོང་བ་ཞིག་མིན་པར་མི་རིགས་གཞན་ཞིག་དང་མཉམ་དུ་འཚོ་གནས་ཀྱི་ཁེ་ཕན་རྩོད་དུས་མངོན་པར་ཤར་ཡོང་བ་ཡིན།ལོ་རྒྱུས་འདི་ལ་མི་རིགས་རང་གི་མིས་བྲིས་པ་དང་མི་རིགས་གཞན་པས་བྲིས་པ་རིགས་གཉིས་མཆིས་ཤིང་།སོ་སོ་ལ་སོ་སོའི་ཁྱད་ཆོས་ཡོད།མཐའ་གཅིག་ཏུ་འདི་བདེན་དང་དེ་རྫུན་གྱི་སྐད་ཆ་ཤོད་དཀའ་བར་སྣང་།དེ་བས་ངས་ལོ་རྒྱུས་ཀློག་དུས་རང་གཞན་གཉིས་ཀས་བྲིས་པ་དག་ཁྱད་མེད་དུ་ཀློག་བཞིན་ཡོད།ཐང་ཡིག་གསར་རྙིང་དང་གསེར་མདོག་གི་རྩྭ་ཐང་།མར་ཁུ་ཕོ་ལོའི་ཡུལ་སྐོར་རེག་ཟིག་བཅས་ན་རང་རེ་གངས་ཅན་པའི་ལོ་རྒྱུས་སམ་འཚོ་བ་རོལ་སྟངས་སྐོར་ཉུང་ཙམ་རེ་བྲིས་འདུག་ཅིང་།དེ་དག་ཞིབ་ཏུ་ཀློག་དུས་མཚམས་རེར་སྤྲོ་བ་འཕེལ་ཞིང་ལན་རེར་སྙིང་འཕར་བའི་དུས་ཀྱང་མང་ཙམ་ཡོད།གང་ལྟར།ཅུང་ཙམ་ཁོམ་དུས་ལོ་རྒྱུས་བསྟན་བཅོས་ཚད་ལྡན་དེབ་ཐེར་སྔོན་པོ་ལྟ་བུ་དང་།མི་སྣའི་རྣམ་ཐར་རྭ་ལོའི་རྣམ་ཐར།གཞན་གྱིས་བྲིས་པ་ཕོ་ལོའི་རེག་ཟིག་ལྟ་བུར་མང་ཙམ་ལྟོས་དང་སེམས་ཀྱི་ལོངས་སྤྱོད་ཟེར་བ་དེ་ཀ་རང་རེད།